Elina Rääsk, Vastutustundliku Ettevõtluse Foorum, juhatuse liige Kristina Mänd, CIVICUS: Maailma Kodanikuühenduste Liit, administratsiooni direktor  Ettevõtted, kes näevad kodanikuks olemist oma tegevuse alusena, peavad  oluliseks tihedamat integratsiooni töö ja puhkeaja, indiviidi ja organisatsiooni, indiviidi ja kogukonna ning ettevõtte ja kogukonna vahel. Sotsiaalne keskkond kui üks ettevõtte edukuse mõõtmeist seostub tihedalt ettevõtte vastutustundliku käitumisega töötajate suhtes. Andekate töötajate poolehoiu võitmine, töötajate lojaalsus ja pühendumine ning innovatsiooni arendamine on vaid mõned näited vastutustundliku ettevõtluse kasuteguritest. Mitmed välisuuringud on kinnitanud, et üha enam inimesi soovib töötada  ettevõttes, mille väärtused on kooskõlas nende oma väärtustega. Sotsiaalne vastutus ning jätkusuutlikkus muutub üha olulisemaks just noore ja harituma potentsiaalse töötajaskonna seas.